Therese Stang

Therese Stang (født 7. februar 1879 i Fredrikshald, død 28. juni 1968 i Oslo) var en norsk pianist og musikkpedagog.

Familie 
Therese Stang var datter av fullmektig ved Fredrikshalds Saugbrugsforening Andreas Stang og Septima Alice Ludovika Steen. Hun var av slekten Stang fra Halden.

Liv og virke 
Therese Stang var i annen halvdel av 1890-årene elev av Marcilie Holmboe, som i 1899 etablerte sin egen private musikkskole. Det var som Holmboes elev hun fikk sin konsertdebut i Kristiania, der hun 4. desember 1896 fremførte Chopins Andante spianato et grande polonaise brillante i Ess-dur.

Stang var også elev ved Musikkonservatoriet i Kristiania. I denne forbindelse opptrådte hun, i likhet med flere av konservatoriets pianoelever, ved en offentlig musikkaften i Brødrene Hals' konsertlokale 31. mars 1897, hvor kong Oscar II var blant publikum.

I 1898 la Therese Stang ut på en turné med sangerinnen Adelaide Semb, der de besøkte Trondheim og flere av kystbyene i Norge.

I 1906 ble Therese Stang ansatt som lærer ved Musikkonservatoriet i Kristiania. Hun ble i denne stillingen til 1914. Deretter ga hun privatundervisning o g flere opptredener.

Kilder

Referanser 

Norske pianister
Norske musikkpedagoger
Personer fra Halden kommune